У 2014 годзе грамадскасць Беларусі, як і грамадскасць многіх іншых еўрапейскіх краін, адзначала 100-годдзе пачатку Першай сусветнай вайны. Вялікая вайна стала шматнацыянальным горам: яна прадаўжалася паўтары тысячы дзён і начэй, ахапіўшы тры кантыненты, амаль чатыры дзясяткі дзяржаў і не менш як паўтара мільярда чалавек. Так склалася, што мы быццам бы выкраслілі са сваёй памяці гэтыя падзеі, гэтыя лічбы, гэтых людзей… Бо ўсё часцей узгадваем наступствы самай апошняй вайны — Вялікай Айчыннай. А так быць не павінна. Бо Беларусь была ў эпіцэнтры тых баёў, лінія фронту доўгі час праходзіла на нашай зямлі.